РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/22-22

8. фебруара 2022. године

Б е о г р а д

ЗАПИСНИК

12. СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 2. ФЕБРУАРА 2022. ГОДИНЕ

Седница је почела у 9,00 часова.

Седници је председавао асс. др сци. мед. Дарко Лакетић, председник Одбора.

Седници су присуствовали чланови Одбора: Драгана Бранковић Минчић, Невена Ђурић, Марко Богдановић, Милица Николић, Наташа Ивановић, др Весна Ивковић, Загорка Алексић.

Седници Одбора је присуствовао заменик одсутног члана Одбора: Оливера Огњановић (Рајка Матовић), Весна Кришанов (др Драгана Баришић), Ана Миљнић (Слађана Николић), Марина Мирковић (Софија Максимовић).

Седници није присуствовала члан Одбора: Никола Радосављевић, Светлана Милијић, проф. др Горан Тасић, Борисав Ковачевић, др Емеше Ури и као ни њихови заменици.

Седници су присуствовали из Министарства здравља: проф. др Предраг Саздановић, државни секретар, др Горан Стаменковић, помоћник министра здравља у Сектору за инспекцијске послове и виши саветник Мирјана Вељковић.

На предлог председника Одбора, једногласно, усвојен је следећи:

Д н е в н и р е д

1. Разматрање Предлога закона о измени Закона о предметима опште употребе, који је поднела Влада, у начелу;

2. Разно.

Пре преласка на разматрање утврђеног дневног реда, усвојен је, без примедаба, Записник 11. седнице Одбора, која је одржана 20. јануара 2022. године

**Прва тачка дневног реда** – Разматрање Предлога закона о измени Закона о предметима опште употребе, који је поднела Влада, у начелу;

Председник Одбора асс. др сци. мед. Дарко Лакетић је подсетио да је Влада поднела Народној скупштини овај предлог закона 21. јануара 2022. године, а предлог да се донесе по хитном поступку како би се испуниле међународне обавезе и ускладили прописи са прописима Европске уније, односно испунила мерила за отварање преговора у Поглављу 1, Преговарачког процеса Републике Србије за добијање статуса државе чланице ЕУ, Влада је поднела је 28. јануара 2022.године. Отворио је претрес и реч је дао представницима предлагача закона.

Проф. др Предраг Саздановић, државни секретар, укратко је образложио разлог за измену Закона о предметима опште употребе који је донет у априлу 2019. године, који уређује појам предмета опште употребе, услове здравствене исправности, односно безбедности које морају да испуњавају предмети опште употребе који се испоручују на тржиште, а у сврху обезбеђења високог нивоа заштите живота и здравља људи и животне средине, као и заштите интереса потрошача и обезбеђења слободног кретања робе. Навео је да је Закон усклађен са релевантним прописима ЕУ у мери у којој је то могуће у овом тренутку, и да за већину закона који су усаглашени постоји период прилагођавања са прописима ЕУ. У том смислу у јуну 2021. године, Европска комисија је у својим коментарима достављеним Преговарачкој групи 1, указала да је неоходно уклањање прелазне одредбе прописане чланом 120. Закона о предметима опште употребе (означавање производа Српским знаком усаглашености у прелазном периоду). Ради се о брисању одредбе закона која у овом тренутку не производи правно дејство, и како се односи на област играчака, тиме се подиже ниво контроле квалитета ове робе на тржишту.

Председник одбора асс. др сци. мед. Дарко Лакетић је додао да држава на најбржи начин успоставља све механизме за добијање статуса државе чланице. Отварањем овог поглавља држава Србија ће много добити у смислу безбедности одређених производа и у складу са тим је и садашња измена Закона о предметима опште употребе.

Пошто није више било пријављених за реч, председник Одбора је закључио претрес и предложио да Одбор прихвати Предлога закона о измени Закона о предметима опште употребе, у начелу.

Одбор је, у складу са чланом 155. став 2. Пословника Народне скупштине, одлучио једногласно (12 присутних народних посланика) да предложи Народној скупштини да прихвати Предлог закона о измени Закона о предметима опште употребе, у начелу.

За известиоца Одбора на седници Народне скупштине одређен је асс. др сци. мед. Дарко Лакетић, председник Одбора.

**Друга тачка дневног реда** – Разно

Поводом ове тачке дневног реда није било предлога ни дискусије.

Седница је завршена у 9,20 часова.

СЕКРЕТАР ПРЕДСЕДНИК

Божана Војиновић Асс.др сци. мед. Дарко Лакетић, с.р.